# Canteu

Un canteu, o eune canteuse ach féminin, ch'est un artisse foaisant usache ed s'voés pour produire eune succession ed sons formant eune mélodie. Ches sons peuvette ète ed simpes fonèmes o des textes litéroaires. Ech cant est présint dins tous chés ginres musicaus, qu'ils soétte clachiques o modérnes.

## Morfologie

Si ch' timbe del voés est relativemint inné car in partie lié à l' morfologie, un canteu peut améliorer s' teknike vocale in prenant des cours ed cant. Dins l' cant lirique pi ch' monde opératique, chés canteur sont clachés in pusieus catégories in fonccion dech tipe pi del tessiture ed leu voés :
* Pour chés feumes (dech pus aigu ach pus grave) : soprano, mezzo-soprano, contralto (o alto).
* Pour chés onmes (dech pus aigu ach pus grave) : sopranisse, conteténor, heute-conte , ténor, bariton, basse.
Ches classificacions disposette ed dsous-classificacions in fonccion del « couleu » dech timbe, ed l'« imploé » téïatral o ed l'agilité. Chés castrats, onmes ayant subi à leu adolescince l'ablacion des testicules afin d'impècher l' mue ed leu voés chelon eune pratique in cours dousqu'à l' fin dech XIX$^e$ sièke, couvroétte l' tessiture actuelle des conteténors sopranisses pi altisses. Moais l'absinche ed mue des castrats, pèr ch' moinde développemint ed sonorités graves pi pèr l' erlative fachilité à accéder ach registre ed tète qu'ale impliquoait, aparintoait leu voés à chelles des feumes : chés castrats conservoétte ainchi tout ach long ed leu vie eune voés dite « adolescinte ».
Ech terme générique pour chés canteus (onmes pi feumes) éspécialisés dins ch' ginre lirique (opéra, opérète) est « artisse lirique ». Cette dernière nocion foait apel égalemint à des talints d'acteu. Chés canteuses solisses clachiques sont souvint apelées « cantatriche », terme d'origine italienne . Chertaines cantatriches chélèbes conme Maria Callas sont égalemint apelées « divas » (litt. « déesses »).

## Ginres musicaus

Chele musique vocale couve tous chés ginres musicaus, tant dins ch' donmène erligieu (motet, oratorio, passion, etc. pi pus généralemint chés diférints rites pi cérémonies) eq profane (opéra, mélodie, canchon, etc.).
Ech canteu peut utiliser conme suport : un seul fonème dsous forme ed vocalises s' raprochant ed l'art instrumintal, conme dins chés airs ed La Reine de la nuit ed Chele Flute inchantée ed Mozart o l' Bachianas brasileiras n° 5 ed Villa-Lobos ; eune série d'onomatopées, particulièremint dins ch' scat, popularisé pèr Louis Armstrong o Ella Fitzgerald, moais auchi dins ch' rap dech mouvemint hip-hop ; eune comptine, un poème, un texte formant eune canchon, un cantique, un hymne, eune ode, un lied, eune mélodie, etc. ; o un livret spécialemint créè o inspiré d'eune euve litéroaire o erligieuse conme dins ch' motet, l' cantate, l'oratorio, l'opéra, l'opérète, l' comédie musicale, etc.
Chés tèmes pi stiles abordé peuvette ète très diférints, del berceuse à l'épopée, in passant pèr l' romance, couvrant tout l'évintail des sintimints umains. Ils peuvette avoér égalemint eune diminsion politique o sochiale. In imploée parfoés alorse ch' terme ed « canteus ingagés » o, dins ch' cas ed l'humour pi del satire, ed « canchonniers ».

## Formacion

Eune formacion à l' musique éspécialité cant s' foait dès l’ache ed 6 ans. Grache ach solfège pi à l' formacion musicale, ch' canteu peut accéder pus rapidemint à des répertoéres ed stile varié, transcrits dsous forme ed particions. Il peut s' produire in solisse o in groupe (ex. duo, trio, quatuor) dousqu'ach kœur o korale pouvant réunir pusieus chintaines ed parsonnes. In imploée alorse ch' terme ed « korisse ».
Chés canteus peuvette s'ésprimer a cappella (sins accompagnemint instrumintal) o ète soutenu pèr l'accompagnemint d'un instrumint (piano, djitare), ed pusieus (quatuor à cordes), voére ed tout un orkeste. Dins l' tradicion ed ménestrels dech Moéyin Ache, ch' canteu des rues s' produit ed fachon itinérante a cappella o s'accompagnant d'un instrumint, ch' pus populoère à chés XIX$^e$ sièke étint l'orgue ed Barbarie.

## Droét

Chés droéts des intarprètes erlèvette des droéts voésins dech droét d'auteu in Franche.

## Notes pi référinches

* ↑ « Chanteur - chanteuse » dseur onisep.fr. Consulté l' 17 d'marche 2025

## Loïens intarnètes

* Notice dins un dictionnaire o eune inciclopédie généralisse : Gran Enciclopèdia Catalana